| 24. november 2022 |
| --- |
|  |
|  |

| Center for Drift, Tilsyn og Jura  Beskæftigelses- og Integrationsforvaltningen |
| --- |
| Tilbudsindhentning for kortlægning om områdebaseret indsats om forebyggelse af negativ social kontrol |

1. **Indledning**

Beskæftigelses- og Integrationsforvaltningen (Ordregiver) opfordrer med denne skrivelse relevante aktører til at afgive tilbud på en kortlægning om områdebaseret indsats om forebyggelse af negativ social kontrol (Opgaven) i 2023.

Opgaven meldes ud som en annoncering efter udbudslovens afsnit V. Det betyder, at kontrakten indgås på markedsmæssige vilkår, ligesom de almindelige forvaltningsretlige principper tages i agt. De formelle udbudsregler finder ikke anvendelse, og der vil ikke være klageadgang til Klagenævnet for Udbud i forhold til den proces, der leder frem til kontraktindgåelse.

Den ordregivende myndighed er Beskæftigelses- og Integrationsforvaltningen, Bernstorffsgade 17, 1577 København V.

Opgaven er beskrevet nærmere i Kravspecifikation (bilag 1, pkt. 2).

1. **Tilbudsindhentningsmateriale**

Tilbudsindhentningsmaterialet består af følgende dele, som ikke må ændres.

Bilag 1-2 vedrører og udspecificerer opgaven.

Bilag 3 er til tilbudsgivers orientering om de betingelser og forhold, som Københavns Kommunes eksterne samarbejdspartnere skal acceptere ved indgåelse af aftale.

* Bilag 1: Kravspecifikation
* Bilag 2: Ansøgningsskema
* Bilag 3: Eksempel på konsulentaftale inkl. bilag (*udfyldes først ved indgåelse af aftale*)

1. **Tildelingskriterier**

Tildelingen af kontrakten vil ske på baggrund af en vurdering på grundlag af nedenstående tildelingskriterier.

Vurderingen foretages ud fra en skala på 0-8, hvor 8 er højest. Tildelingskriterierne vægtes således:

* Indhold **40 %**
* Relevant erfaring: **40 %**
* Budget: **20 %**

Det vil blive vurderet i hvor høj grad opgaveløsningen er fyldestgørende i forhold til hvert af tildelingskriterierne.

Forvaltningen vil i tilbudsvurderingen udarbejde en kortfattet beskrivelse af de forhold i tilbuddet, som er tillagt vægt i vurderingen.

*I vurderingen af tildelingskriteriet indhold indgår følgende elementer i den samlede vurdering:*

* I hvor høj grad løsningsforslaget giver en fyldestgørende besvarelse på Opgaven (jf. bilag 1, punkt 2)
* I hvor høj grad tilbuddets løsningsforslag lever op til det beskrevne formål med kortlægningen
* I hvor høj grad tilbuddets løsningsforslag demonstrerer en fyldestgørende opgaveforståelse og anvender relevante faglige metoder, der er velbegrundede i forhold til kortlægningens formål og målgruppe
* I hvor høj grad løsningsforslaget demonstrerer kendskab til Opgavens målgruppe
* I hvor høj grad der i tilbuddets løsningsforslag er indtænkt implementerbarhed af de foreslåede metoder og tilgange i en kommunal kontekst.

*I vurderingen af tildelingskriteriet relevant erfaring indgår følgende elementer i den samlede vurdering:*

* Tilbudsgivers erfaring og faglige ekspertise inden for fagområdet negativ social kontrol (i form af fx undersøgelser, kortlægninger, kampagner og evalueringer)
* Tilbudsgivers erfaring med og overvejelser i forhold til at kombinere ovennævnte ekspertise med viden om forandringsprocesser (særligt ift. boligsociale indsatser), virksomme metoder til at igangsætte dialoger om følsomme emner samt effektmåling af medborgerskabs-/forebyggelsesindsatser
* Tilbudsgivers erfaring med indsatser målrettet Opgavens målgruppe
* Tilbudsgivers erfaring med at udvikle forebyggende/opbyggende indsatser inden for negativ social kontrol og/eller beslægtede områder samt resultater heraf
* Tilknyttede konsulenters CV’er

*I vurderingen af tildelingskriteriet budget indgår en vurdering af:*

* En vurdering af det samlede budget for afholdelse af de i kravspecifikationen (bilag 1) beskrevne opgaver.

Evalueringen foretages på baggrund af tilbudsgivers tilbud, der vedlægges som bilag til kontrakten. Ordregiver forbeholder sig retten til, under hensyn til de udbudsretlige regler, i samarbejde med tilbudsgiver, at foretage mindre justeringer i tilbuddet, efter at en leverandør er fundet.

1. **Proces for tildeling af opgaven**

|  |  |
| --- | --- |
| 30. november 2022 | Indhentning af tilbud påbegyndes |
| 14. december 2022 | Frist for at stille spørgsmål |
| Offentliggørelse af spørgsmål og svar | Samtlige spørgsmål og svar (i anonymiseret form) samt eventuelle rettelser offentliggøres løbende på [Aktuelle udbud | Københavns Kommunes hjemmeside (kk.dk)](https://www.kk.dk/udbud) |
| 21. december 2022 kl. 12:00 | Tilbudsfrist |
| Medio januar 2023 | Forventet tildelingsbeslutning |
| Medio januar 2023 | Forventet kontraktindgåelse |

1. **Vilkår for tilbudsafgivelsen**

Løsningsforslaget skal indsendes i medsendte ansøgningsskema (bilag 2) og må ikke overskride 15 sider ekskl. bilag. Tilbudsgiver opfordres til at formulere sig så kortfattet og koncist som muligt og til kun at vedlægge relevante oplysninger. Der gives mulighed for, at løsningsforslaget kan indsendes i Powerpoint.

Krav til løsningsforslagets indhold er nærmere beskrevet i kravspecifikationen (bilag 1, pkt. 2).

Tilbuddet skal være Beskæftigelses- og Integrationsforvaltningen i hænde senest den 21. december 2022 kl. 12:00. Tilbuddet og relevante bilag sendes via mail til Güzel Turan, bm62@kk.dk.

Spørgsmål til opgaven kan sendes skriftligt på mail til bm62@kk.dk mærket med emnet ”Spørgsmål: Kortlægning om områdebaseret indsats om forebyggelse af negativ social kontrol” frem til og med den 14. december 2022.

Med venlig hilsen

Güzel Turan  
Specialkonsulent